Milliarder Uorren Baffet bilan tushlik kimoshdi savdosida 2,3 million dollarga sotildi

Amerikalik taniqli investor milliarder Uorren Baffet bilan tushlik qilish imkoniyati eBay internet auksioni orqali 2,34 million dollarga sotildi, deb xabar bermoqda “TASS”.

Kimoshdi savdosida Xitoyning kompyuter onlayn o‘yinlarini ishlab chiqarish bilan shug‘ullanuvchi Dalian Zeus Entertainment kompaniyasi g‘olib bo‘lgan. Endi firma Nyu-York markazidagi Smith and Wollensky restoranida Berkshire Hathaway xoldingi sohibi bilan tushlik qilish uchun sakkiz nafargacha vakil kirishi mumkin bo‘lgan guruhni taqdim etadi.
16-marta o‘tkazilgan ushbu an’anaviy kimoshdi savdosi g‘olibidan olingan pullar Kaliforniya shtatidagi San-Fransisko shahrida yashovchi nochor va uysiz insonlarga yordam beruvchi Glide Foundation xayriya tashkilotiga o‘tkazib beriladi. 84 yoshli milliarder bilan tushlik qilish uchun eng ko‘p pul 2012-yilda to‘langan – o‘shanda noma’lum shaxs 3,45 million dollar bilan auksionda g‘olib bo‘lgan.